Yana harorat o‘zgarishlari: bir haftada -15 darajadan +7 darajagacha

Ushbu hafta O‘zbekiston yana keskin harorat o‘zgarishlariga duch keladi. Qorli ob-havo va -15 daraja sovuqdan keyin haftaning oxiriga kelib havo +7 darajagacha iliqlashishi kutilmoqda.

Nima bo‘lyapti?

Yaqinda yog‘gan kuchli qor tufayli mamlakatning ko‘p qismida qalin qor qatlami hosil bo‘ldi. 16-dekabr kuni tongda havo harorati -8…-13 darajagacha pasaydi, ayrim hududlarda -15 darajagacha, janubiy hududlarda esa -4…-6 darajagacha tushdi.

Bugun kunduzi O‘zbekiston bo‘ylab yog‘ingarchiliksiz quruq ob-havo kutilmoqda. Havo harorati -5…0 daraja oralig‘ida, shimol va janubning ayrim hududlarida +2 darajagacha ko‘tariladi.

19-dekabrga qadar ob-havo deyarli barcha hududlarda quruq bo‘lib qoladi. Faqat Qoraqalpog‘iston, Xorazm viloyati, shuningdek, Buxoro va Navoiy viloyatlarining ayrim joylarida 19-dekabr kuni yog‘ingarchilik kutilmoqda.

Iliqlik yaqin

Tungi sovuq harorat -8…-13 daraja atrofida yana bir necha kun davom etadi. Ammo 19-dekabrga kelib kunduzgi harorat ko‘tarila boshlaydi. Tunda havo harorati -2…0 darajani, kunduzi esa +5…+7 darajani tashkil etadi, janubiy hududlarda esa +10 darajagacha iliqlik kuzatiladi.

Biroq, 20-dekabr, juma kuni, O‘zbekistonning ayrim hududlarida yana yomg‘ir va qor ko‘rinishidagi yog‘ingarchilik kuzatiladi, kunduzgi harorat biroz pasayib, +0…+3 darajani tashkil etadi. Tunda va ertalabki soatlarda ayrim joylarda tuman tushishi mumkin.

Toshkent uchun prognoz

16–19 dekabr: Yog‘ingarchiliksiz. Harorat asta-sekin ko‘tariladi:
Tunda: -10…-12 darajadan -2…0 darajagacha.
Kunduzi: -3…-5 darajadan +5…+7 darajagacha.

20 dekabr: Ba’zan yog‘ingarchilik (yomg‘ir, qor). Tunda va kunduzi harorat 0…+2 daraja atrofida bo‘ladi.

Tavsiyalar

Yo‘llarda ehtiyot bo‘ling, ayniqsa, tuman va muzlash xavfi bo‘lgan joylarda. Ushbu harorat o‘zgarishlarida sog‘lig‘ingizga e’tibor bering!